ব্যাঙ্গালোর ডেইজ হল ২০১৪ সালের ভারতীয় মালয়ালম ভাষার প্রণয়ধর্মী হাস্যরসাত্মক নাট্য চলচ্চিত্র। এটি রচনা ও পরিচালনা করেছেন অঞ্জলি মেনন এবং আনোয়ার রশিদ এন্টারটেইনমেন্ট ও উইকেন্ড ব্লকবাস্টারের ব্যানারে চলচ্চিত্রটি সহ-প্রযোজনা করেন আনোয়ার রশিদ ও সোফিয়া পল। তারকাসমৃদ্ধ এই চলচ্চিত্রে অভিনয় করেন নাজরিয়া নাজিম, নিভিন পৌলি, দুলকার সালমান, ফাহাদ ফজিল, পার্বতী তিরুবোত, ইশা তালওয়ার ও নিত্যা মেনন। তিন চাচাতো ভাইবোনের ব্যাঙ্গালোরে স্থানান্তরিত হওয়ার গল্পটিতে পারিবারিক সম্পর্ক চিত্রিত হয়েছে।  চলচ্চিত্রটি ২০১৪ সালের ৩০শে মে ২০৫টি প্রেক্ষাগৃহে মুক্তি পায় এবং প্রশংসিত হয়। এটি ৩টি কেরল রাজ্য চলচ্চিত্র পুরস্কার অর্জন করে। নিভিন পৌলি শ্রেষ্ঠ অভিনেতা বিভাগে ও নাজরিয়া নাজিম শ্রেষ্ঠ অভিনেত্রী বিভাগে এবং অঞ্জলি মেনন শ্রেষ্ঠ চিত্রনাট্য বিভাগে পুরস্কার লাভ করেন। অন্যদিকে ফিল্মফেয়ার পুরস্কার দক্ষিণে পার্বতী শ্রেষ্ঠ পার্শ্ব অভিনেত্রী বিভাগে এবং অঞ্জলি শ্রেষ্ঠ পরিচালক বিভাগে পুরস্কার লাভ করেন। চলচ্চিত্রটি পরে তামিল ভাষায় ব্যাঙ্গালোর নাটকাল (২০১৬) নামে নির্মিত হয়, যেটি পরিচালনা করেন বোম্মাবিল্লু ভাস্কর।  কুশীলব   নাজরিয়া নাজিম - দিব্যা "কুঞ্জু" প্রকাশ, বি.কম পাশ করে এমবিএতে ভর্তি হওয়া তরুণী  নিভিন পৌলি - কৃষ্ণন "কুট্টন" পি.পি., সফটওয়্যার প্রকৌশলী  দুলকার সালমান - অর্জুন "আজু", বাইক মেকানিক ও রেসার  ফাহাদ ফজিল - শিবদাস "শিব/দাস", কর্পোরেট নির্বাহী, কুঞ্জুর স্বামী  পার্বতী তিরুবোত - সারা, রেডিও জকি ও আজুর প্রেমিকা  ইশা তালওয়ার - মীনাক্ষী, বিমান বালা ও কুট্টানের প্রেমিকা  নিত্যা মেনন - নাতাশা ফ্রান্সিস, দাসের পরলোকগত প্রেমিকা  প্যারিস লক্ষ্মী - মিশেল, ভারতনাট্যম নৃত্যশিল্পী ও কুট্টানের স্ত্রী  মণিয়ানপিল্লা রাজু - প্রকাশ, দিব্যার পিতা  প্রবীণা - শোভা, দিব্যার মা  বিজয়রাঘবন - কুট্টানের পিতা  কল্পনা - কুট্টানের মা  প্রতাপ পোথেন - ফ্রান্সিস, নাতাশার পিতা  বিনয়া প্রসাদ - মিসেস ফ্রান্সিস, নাতাশার মা  রেখা - সারার মা  সিজয় বারগেজ - কোচ জাকারিয়া  শিশিরা টমাস - রিয়া, সারার চাচাতো বোন  সাজিদ ইয়াহিয়া - স্যামি, স্টর্ম রাইডার্জের সদস্য  বিবাস - দিব্যার ভাই  ত্রিশূর বালান - দাসের পিতা  বিন্দু - দাসের মা  মৃদুলা - দাসের বোন  কৃষ্ণ প্রসাদ - কুট্টানের মামা  অভিনব - রাকেশ, অর্জুনের প্রতিপক্ষ দলের সদস্য  সঙ্গীত  চলচ্চিত্রটিতে পাঁচটি গান রয়েছে, যার সঙ্গীত ও সুরায়োজন করেন গোপী সুন্দর। "নাম ওরু বেঙ্গালুরু" গানের সাথে ব্রায়ান অ্যাডামসের সামার অব 'সিক্সটি নাইন গানের অনেকাংশে মিল থাকার কারণে অ্যাডামস সুন্দরের বিরুদ্ধে মেধাস্বত্ত্ব লঙ্ঘনের মামলা করেন। চলচ্চিত্রটির গানের কথা লিখেছেন রফিক আহমেদ, সন্তোষ বর্মা ও অ্যানা ক্যাথরিনা বলাইয়িল।  মুক্তি চলচ্চিত্রটির মুক্তির দিন ধার্য করা হয়েছিল ২০১৪ সালের ৯ই মে, কিন্তু নির্মাণে দেরি হওয়ায় এই তারিখ পরিবর্তন করা হয়। ২০১৪ সালের ৩০শে মে চলচ্চিত্রটি ২০৫টি প্রেক্ষাগৃহে মুক্তি পায়, যা সর্বাধিক প্রেক্ষাগৃহে মুক্তিপ্রাপ্ত মালয়ালম চলচ্চিত্রের একটি, পাশাপাশি চলচ্চিত্রটি ভারত জুড়েও মুক্তি পায়। মুক্তির সময়ে ব্যাঙ্গালোর ডেইজ সর্বাধিক পর্দায় সাব-টাইটেল সহযোগে মুক্তিপ্রাপ্ত মালয়ালম চলচ্চিত্র। চলচ্চিত্রটি ভারত জুড়ে দুই শতাধিক প্রেক্ষাগৃহে ইংরেজি সাব-টাইটেল সহযোগে মুক্তি পায়। ২০১৪ সালের ৩রা জুলাই চলচ্চিত্রটি সংযুক্ত আরব আমিরাতে মুক্তি পায়।  ভারতে আগস্ট সিনেমার ব্যানারে ব্যাঙ্গালোর ডেইজ চলচ্চিত্রটি পরিবেশনা করে এ অ্যান্ড এ রিলিজ। এছাড়া মার্কিন যুক্তরাষ্ট্রে স্টার মুভি, যুক্তরাজ্যে ইন্ডিয়ান মুভিজ, অস্ট্রেলিয়া, নিউজিল্যান্ড, মালয়শিয়া, সিঙ্গাপুর ও জাপানে ট্রাইকালার এন্টারটেইনমেন্টস চলচ্চিত্রটি পরিবেশনা করে।  পুনর্নির্মাণ চলচ্চিত্রটির তামিল, তেলুগু ও হিন্দি ভাষার পুনর্নির্মাণের স্বত্ব ক্রয় করে দিল রাজু ও পিভিপি সিনেমাস। ব্যাঙ্গালোর নাটকাল শিরোনামে নির্মিত তামিল ভাষার সংস্করণটি ২০১৬ সালের ৫ই ফেব্রুয়ারি মুক্তি পায়। চলচ্চিত্রটি পরিচালনা করেন ভাস্কর এবং পিভিপি সিনেমাসের ব্যানারে প্রযোজনা করেন প্রসাদ ভি. পটলুরি ও বোম্মারিল্লু ভাস্কর সিনেমা। এই চলচ্চিত্রে শ্রেষ্ঠাংশে অভিনয় করেন আর্য, ববি সিংহ, শ্রী দিব্যা, রানা দগ্‌গুবাটি, রাই লক্ষ্মী, পার্বতী তিরুবোত ও সামান্থা রুথ প্রভু।  তথ্যসূত্র  বহিঃসংযোগ     বিষয়শ্রেণী:২০১৪-এর চলচ্চিত্র বিষয়শ্রেণী:২০১০-এর দশকের প্রণয়ধর্মী নাট্য চলচ্চিত্র বিষয়শ্রেণী:২০১০-এর দশকের মালয়ালম ভাষার চলচ্চিত্র বিষয়শ্রেণী:ভারতীয় প্রণয়ধর্মী নাট্য চলচ্চিত্র বিষয়শ্রেণী:অন্য ভাষায় পুনর্নির্মিত মালয়ালম চলচ্চিত্র বিষয়শ্রেণী:গোপী সুন্দর সুরারোপিত চলচ্চিত্র বিষয়শ্রেণী:বেঙ্গালুরুর পটভূমিতে চলচ্চিত্র বিষয়শ্রেণী:বেঙ্গালুরুতে ধারণকৃত চলচ্চিত্র